Die renosterveld verwys oorspronklik na 'n streek in die Overberggebied van die Kaapkolonie wat 'n kenmerkende flora en fauna gehad het. Die Overbergse renosterveld het eens die golwende laagliggende landskap van die oorgrote Overbergstreek bedek, en was die tuiste van baie wildtroppe. Vandag is dit egter een van die mees bedreigde biome ter wêreld, aangesien die omvang daarvan weens landboupraktyke met 95% afgeneem het. Die vrugbare grond van hierdie ekostelsel is grotendeels omgeploeg, sodat vandag slegs fragmente oorbly, meestal in plekke wat te styl of rotsagtig is vir saaiboerdery. Meer onlangs word die term ook gebruik om dergelike plantegroei van 'n naasgeleë streek in die Wes-Kaap aan te dui, naamlik dié van die Swartland. Renosterveld maak deel uit van die Kaapse floraryk, saam met bergfynbos, wat arm aan voedingstowwe is en strandveld wat alkaliese grond het wat ryk aan voedingstowwe is. 'n Belangrike verskil met fynbos is dat in renosterveld die restio's, die protea's en die heideagtiges, wat oorheersende elemente van fynbos is, ontbreek. Pleks daarvan het dit baie grasse soos Themeda en Cymbopogon, struike uit die Asteraceae en die grootste verskeidenheid geofiete (veral bolgewasse) ter wêreld.